作者:楊衡
標題:遊峽山寺
內容:結構天南畔，勝絕固難儔。幸蒙時所漏，遂得恣閒遊。路石蔭松蓋，檻藤維鶴舟。雨霽花木潤，風和景氣柔。寶殿敞丹扉，靈幡垂絳旒。照曜芙蓉壺，金人居上頭。翔禽拂危剎，落日避層樓。端溪彌漫駛，曲澗潺湲流。高居何重遝，登覽自夷猶。煙霞無隱態，巖洞詎遺幽。奔駟非久耀，馳波肯暫留。會從香火緣，滅跡此山丘。